Broj: 711-I-1733-M-150/23-02-21

Zagreb, 28. kolovoza 2023.

 **BRANKA BAKŠIĆ MITIĆ**

**zamjenica gradonačelnik Grada Gline**

**Predmet: mišljenje na zahtjev obveznice** **Branke Bakšić Mitić, zamjenice gradonačelnika Grada Gline,** - **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 24. kolovoza 2023. pod brojem 711-U-6708-M-150/23-01-25 zaprimilo zahtjev za mišljenje koji je podnijela obveznica Branka BakšićMitić, zamjenica gradonačelnika Grada Gline.

Obveznica u zahtjevu za mišljenje navodi da je zamjenica gradonačelnika Gline iz redova srpske nacionalne manjine i predsjednica Humanitarne udruge „Ljudi za ljude“ sa sjedištem u Glini.

Predmetna udruga se želi prijaviti na natječaj za projekt „ZAŽELI — PREVENCIJA INSTITUCIONALIZACIJE” iz Europskog socijalnog fonda. Kako bi ispunili uvjete definirane u Pozivu na dostavu projektnih prijedloga „ZAŽELI — PREVENCIJA INSTITUCIONALIZACIJE”, u okviru Programa „Učinkoviti ljudski potencijali 2021.-2027.”., potreban im je partner na projektu te bi željeli da to bude Grad Glina.

Obveznica nadalje navodi kako odluku o stupanju u partnerstvo donosi gradonačelnik, ali s obzirom na njenu funkciju zamjenice gradonačelnika funkciju traži mišljenje bi li partnerstvo Grada Gline i udruge na neki način kršilo odredbe Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI).

Obveznica napominje da kao zamjenica nema ovlasti u poslovanju Grada, a u konkretnom projektu sva odgovornost i obveze za provedbu su na udruzi kao korisniku i voditelju projekta koji je zaposlen u udruzi, te je uloga Grada Gline kao partnera prvenstveno u svrhu ispunjavanja uvjeta definiranih u Pozivu.

Obveznica pojašnjava da je riječ o projektu iz Europskog socijalnog fonda +, sva sredstva koriste se namjenski i u skladu s Pravilnikom o prihvatljivosti troškova u okviru Europskog socijalnog fonda +, što znači da udruga „Ljudi za ljude“ i Grad Glina tijekom provedbe aktivnosti projekta neće ostvarivati prihode, Grad Glina neće imati nikakve financijske troškove, nego će udruga sredstva iz projekta trošiti na podmirivanje troškova plaća za osobe koje pružaju uslugu pomoći u kući, kao i nabavku potrepština, kako je i definirano Pozivom.

Obveznica traži mišljenje Povjerenstva, a s obzirom da je županijska vijećnica Sisačko-moslavačke županije, ako bi županija, o čemu odluku donosi župan, bila partner, bi li i to na neki način kršilo odredbe ZSSI-a.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 21. sjednici održanoj 28. kolovoza 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Uvidom u registar udruga utvrđeno je da je pod registarskim brojem 03002243, dana 02. travnja 2021. upisana „Humanitarna udruga ljudi za ljude“ čija je predsjednica obveznica Branka BakšićMitić.

Stjecanje sredstava za ostvarivanje ciljeva udruge predstavlja interes kako same udruge, tako i interes njenih članova te interes nositelja određenih funkcija u udruzi. Tako je i u interesu dužnosnice Branke Bakšić Mitić kao predsjednice „Humanitarne udruge Ljudi za ljude“ prijava na poziv za dodjelu bespovratnih sredstava sa svrhom stjecanja sredstava za financiranje projekta iste udruge.

U okviru Poziva financirat će se pružanje usluge potpore i podrške u svakodnevnom životu osobama starijim od 65 godina (65 i više godina) i odraslim osobama s invaliditetom (18 i više godina), kao sastavna mjera dugotrajne skrbi i prevencije institucionalizacije.

Međutim, obzirom da obveznica Branka Bakšić Mitić, kao zamjenica gradonačelnika Grada Gline ne odlučuje, niti sudjeluje u odlučivanju o prihvaćanju partnerstva „Humanitarne udruge Ljudi za ljude“ nema zapreke da Grad Glina prihvati partnerstvo navedene udruge radi sudjelovanja na natječaju „ZAŽELI — PREVENCIJA INSTITUCIONALIZACIJE“ objavljenog od strane Ministarstva rada i mirovinskog sustava.

Pri tome je potrebno naglasiti da je za slučaj da se Gradu Glini radi prihvaćanja partnerstva na navedenom projektu javi i neka druga udruga, potrebno osigurati da pri donošenju odluke o prihvaćanju ili neprihvaćanju partnerstva Grad Glina postupa na jednak način odnosno pod jednakim uvjetima prema svim zainteresiranim udrugama.

Zaključno, sukladno članku 9. ZSSI-a, Povjerenstvo naglašava da ukoliko bi obveznica došla u situaciju da je kao zamjenica gradonačelnika Grada Gline involvirana u donošenje odluke, odnosno sudjelovanje u donošenju odluke o prihvaćanju partnerstva udruge čija je predsjednica, a u svrhu preveniranja situacije u kojoj njezin privatni interes utječe na nepristranost u obavljanju javne dužnosti, bila dužna izuzeti se od svakog, pa i posrednog oblika sudjelovanja u donošenju takve odluke te deklarirati gradonačelniku Grada Gline da je udruga čija je predsjednica podnijela zahtjev Gradu Glini za prihvaćanje partnerstva na projektu „ZAŽELI-PREVENCIJA INSTITUCIONALIZACIJE“, te ovu okolnost objaviti i na službenoj internetskoj stranici Grada Gline.

Napominjemo da bi se obveznica bila dužna izuzeti od bilo kakvog postupanja ukoliko bi se nakon prihvaćanja partnerstva od strane Grada Gline s udrugom čija je predsjednica, našla u situaciji odlučivanja o pravima, obvezama i interesima“ Humanitarne udruge ljudi za ljude“ u pogledu izvršavanja projekta ili međusobnih odnosa Grada Gline i predmetne udruge.

U odnosu na pitanje mogućeg partnerstva na predmetnom projektu udruge čija je obveznica Branka Bakšić Mitić predsjednica sa Sisačko - moslovačkom županijom u kojoj obveznica obnaša funkciju člana predstavničkog tijela, Povjerenstvo ističe kako članovi predstavničkog tijela jedinice lokalne i područne (regionalne) samouprave nisu obveznici ZSSI-a.

 Međutim, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa. S obzirom na navedeno Povjerenstvo ukazuje obveznici da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa pro futuro, sukladno kojem je i Branka Bakšić Mitić kao član predstavničkog tijela Sisačko-moslovačke županije dužna postupati.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Branki Bakšić Mitić, elektroničkom dostavom
2. Objava na internetskoj stranici Povjerenstva
3. Pismohrana